Convocats els premis a l'ús del valencià en el comerç d'Alboraia 2022
26 de maig de 2022

L'Ajuntament d'Alboraia ha posat en marxa una nova campanya de promoció del valencià en els comerços, serveis i empreses locals, una iniciativa que es realitza cada any des de la regidoria de Cultura que encapçala Manuel Andreu en col·laboració amb l'Agència de Desenvolupament Local de la regidoria de Desenvolupament Econòmic, Comerç, Treball i Consum de Sebastián Torres.

Els premis a l'ús del valencià en el comerç d'Alboraia 2022 es divideixen en dues categories: a l'empresa, comerç o servei per l'ús del valencià en la retolació i en el material imprés (factures, albarans, borses, dissenys, etc.) i a l'empresa, comerç o servei per l'ús del valencià aplicat a les noves tecnologies (pàgines web, xarxes socials, adaptació en noves tecnologies, etc.)

S'atorgaran tres premis per modalitat. La quantitat de cadascun d'ells serà de 1.000 euros, 850 euros i 650 euros per al primer, segon i tercer lloc, respectivament. El finançament prové d'una subvenció de la Diputació de València i de l'Ajuntament d'Alboraia.

Les inscripcions han de realitzar-se a través de la seu electrònica, on també poden consultar-se les bases íntegres, i es pot sol·licitar més informació en l'Oficina de Promoció del Valencià (OPROVAL) a través del telèfon 96 186 25 08 o l'e-mail oproval@alboraya.com.